B. Bugár, podpredseda NR SR: (2001-12-14):
Nech sa páči, pán poslanec Ošváth, máte slovo. P. Ošváth, poslanec: Vážený pán predsedajúci, vážený pán minister, kolegyne, kolegovia. Dovoľte mi, aby som vám v rozprave predložil pozmeňujúce návrhy k vládnemu návrhu zákona o nadáciách a o zmene Občianskeho zákonníka v znení neskorších predpisov. Na základe konzultácií s predstaviteľmi alebo niektorými predstaviteľmi tretieho sektora sme si osvojili, skupina poslancov, niektoré pozmeňujúce návrhy, ktoré vám v rozprave predkladám na uváženie alebo zváženie. Takže podľa § 29 ods. 1 zákona Národnej rady Slovenskej republiky č. 350/1996 Z. z. o rokovacom poriadku a s písomným súhlasom poslancov Národnej rady Slovenskej republiky predkladám tieto pozmeňujúce návrhy. Pozmeňujúci návrh č. 1. V § 15 ods. 1 navrhujeme zmeniť začiatok vety po dvojbodku nasledovným spôsobom: „Súd na návrh zakladateľa, ministerstva alebo osoby, ktorá osvedčí právny záujem, môže rozhodnúť o zrušení nadácie a o jej likvidácii, ak.“ Ďalší pozmeňujúci. V § 15 ods. 2 navrhujeme zmeniť ho nasledovne: „Súd môže pred rozhodnutím o zrušení nadácie určiť lehotu na odstránenie dôvodu, pre ktorý sa zrušenie navrhlo.“ Ako odôvodnenie pre tieto navrhované zmeny odôvodňujem, že zrušenie nadácie môže byť neprimerane tvrdou sankciou, ak súd nebude mať možnosť posúdiť každý prípad osobitne. Podľa navrhovanej úpravy súd zruší vo vymenovaných prípadoch nadáciu bez ohľadu na konkrétne okolnosti prípadu. Samotné nezaslanie výročnej správy ministerstvu v novej lehote určenej rozhodnutím ministerstva alebo zníženie nadačného imania nadácie pre zmenu úrokových sadzieb stačia na zrušenie nadácie súdom. Navrhovaná úprava nedáva možnosť súdu posúdiť v konkrétnom prípade, či je zrušenie nadácie tou primeranou sankciou. Preto navrhujeme takú úpravu, ktorá umožní súdu posúdiť každý prípad osobitne. Pozmeňujúci návrh č. 2. V prvej vete § 22 ods. 2 navrhujeme zmeniť slová „60 dní“ na slová „90 dní“. Ako dôvod uvádzam, že lehotu 60 dní považujeme stále za krátky čas na voľbu nového člena správne rady v prípade neočakávaného uvoľnenia tohto miesta. Vzhľadom na to, že je potrebné tieto správne rady obsadiť kvalitnými a skúsenými ľuďmi, pri súčasnom vyvážení rôznych sektorov je táto doba podľa nášho názoru vhodnejšia. Pozmeňujúci návrh č. 3. V § 32 navrhujeme vypustiť odsek 1. Ako odôvodnenie uvádzam, že ustanovenie odseku by neprimerane komplikovalo administratívu spojenú s evidenciou darov a ich použitím, nakoľko by nútilo nadáciu prácne sledovať finančné prostriedky každého jednotlivého darcu a do 60 dní ho informovať o ich použití. Ak to darca vyžaduje, má možnosť začleniť svoje požiadavky do darovacej zmluvy. Pozmeňujúci návrh č. 4. V § 34 navrhujeme vypustiť odsek 3. Ako odôvodnenie uvádzam, že požiadavka povinného auditu podľa navrhovanej úpravy zaťaží rozpočet nadácií vo výške niekoľko desiatok tisíc a bezdôvodne podľa nášho názoru tak zvýši objem prostriedkov vynakladaných na správu nadácie. Niet dôvodu, prečo by nadácie nemali podliehať rovnakým podmienkam ako iné právnické osoby, napríklad obchodné spoločnosti , ktoré musia vykonať audit až od 20-miliónového majetku alebo 40-miliónov Sk tržieb. Ak to orgány nadácie uznajú za vhodné, môžu, samozrejme, rozhodnúť o vykonaní auditu, aj keď nedosiahnu tento limit. Pozmeňujúci návrh č. 5. V § 35 odsek 4 navrhujeme vypustiť druhú vetu. Ako odôvodnenie uvádzam, že zverejnenie výroku audítora v obchodnom vestníku nie je opodstatnené podľa nášho názoru. Výrok audítora bude k dispozícii na Ministerstve vnútra Slovenskej republiky v prípade, že nadácia bude povinná overiť ročnú účtovnú uzávierku audítorom v zmysle navrhovanej zmeny v bode 7. Pozmeňujúci návrh č. 6. Navrhujeme vypustiť § 37. Odôvodnenie. Na činnosť nadácií dohliadajú rovnako ako na činnosť iných právnických osôb príslušné kontrolné orgány, napríklad daňové úrady, finančná polícia a podobne. Niet preto dôvod ukladať ministerstvu povinnosť dozerať na činnosť nadácií. Znížia sa tým nároky na finančné i personálne zdroje ministerstva a obmedzí sa riziko politického zasahovania do fungovania nadácií. Ďakujem vám za pozornosť.